Наставна јединица бр. 66 - **Меша Селимовић: *Дервиш и смрт***

Овај роман говори пре свега о човековој потреби да се у свету који га окружује препозна, да схвати своје место и свој циљ. Шта значи бити човек, тешко је одгонетнути, посебно ако су пред њега стављена различита искушења. Заклонити се иза догме није могуће, јер ништа у човековом свету није постојано ни стварно. Све је сачињено од илузија. Да ли пријатељство остаје као једнино спасење? Да ли је наше само оно што је дато другоме? Може ли се човек ослонити на другога човека?

Овај роман је изузетно тешко класификовати у корпусу одредбе жанра. Ово јесте, пре свега, **роман лика**, јер се и приповедач налази у првом лицу, али је и све оно што један **психолошки** роман усложњава: филозофски, социјални, рефлексивни... Овај роман је по свему савремен, а нарочито по потреби да се истражи један „мрачан кутак свести“ главног јунака, његова друга страна.

Остале одлике модерног романа такође се у њему очитавају: **изразита субјективност, окренутост ка унутрашњем бићу приповедача, субјективност времена** али је и још један поступак модернистички – **човек крије своје лице под маском**, а маска Ахмеда Нурудина јесте савршено одабрана. Он је дервиш, окренут вери, утврђеним и унапред задатим канонима који инсистирају на принципима правде, човечности и људскости. Шта се догађа ако се ти принципи пољуљају? А аспекта непоузданог приповедача, који нас кроз ову причу води, читалац никада не може да буде потпуно сигуран да је на правом путу сазнања. И њему се сви темељи и ослонци љуљају. Ни на шта се ослонити не може, и не може се опустити и препустити.

Субјективност времена се огледа у неколико аспеката: време у којем овај необичан дневник исписује своје странице, неподударно је са реалним временом, временом у коме се догађају најважнији догађаји романа. Неки моменти су намерно и прећутани да би нам објашњења стигла тек касније.

Погледајте и презентацију коју сам вам јуче послала (2. час) као и видео-снимак.

**\*Задатак**: До петка ми пошаљите анализу лика из романа. Протумачите лик тако што ћете написати кратак есеј о њему, дакле, даћете сопствени суд о изабраном лику.